**POKEC KU TOPKE V NOVÁKOCH**

MUŽI 501 DO

Cez víkend sa konala posledná topka tejto sezóny. V mužskej kategórii sa predstavilo 90 hráčov. Na pozícii 5-6 skončili Milan Dudáš a Ľuboš Pivarč. Popredné umiestnenia patrili hráčom východu z týmu Powerdart Košice. Štvrté miesto obsadil Milan Štefaňák. Tretie miesto si vybojoval Gabriel Varaljay. Finále obstarala dvojica Milan Nagy a Peter Klementy. Peter Klementy bol v sobotu nezastaviteľný a Milana porazil rovnako ako vo finále A-čka 3:0. Peter prešiel celým turnajom hladko a všetky zápasy okrem jedného vyhral 3:0. Jediný kto mu zobral legy bol Gabriel Váraljay,

 Keďže sa jednalo o posledný turnaj sezóny 2015-16, boli vyhodnotení aj najlepší hráči sezóny v kategórii 501 DO. Sezónu vyhral Peter Klementy pred Milanom Nagym. Tretie miesto si udržal Milan Štefaňák. Štvrté miesto patrí Gabrielovi Váraljayovi. Všetko hráči POWER DART KOŠICE Až na piatom mieste sa umiestnil Milan Dudáš z TOI TOI DIXI BRATISLAVA. Prvú šestku najlepších hráčov doplnil opäť hráč východu Martin Ševcov z Dart clubu Gerlachov. Až siedme miesto v konečnom poradí obsadil dlhoročný reprezentant Oto ZMELÍK z TOI TOI DIXI BRATISLAVA. Oto tak vypadol z nominácie na ME. Paradoxne tak z toho môže ťažiť jeho klub, ktoré do Európskeho pohára družstiev môže nastúpiť vo veľmi silnom zložení. Naopak POWER DART KOŠICE, ktorý má v reprezentácii až štyroch svojich hráčov, bude musieť do Eurocupu nastúpiť oslabený, pretože podľa pravidiel EDU môžu byť v jednom teame maximálne dvaja reprezentanti. Posledný turnaj určil aj nomináciu na ME. Tá bude tento rok v zložení :

Nominácia MUŽOV NA ME v POREČI :

**Peter KLEMENTY, Milan NAGY, Milan ŠTEFAŇÁK, Gabriel VÁRALJAY, Milan DUDÁŠ. Ako náhradník pre prípad potreby je určený Oto ZMELÍK. Pokiaľ však všetci ostatní potvrdia účasť, tak ho na súpisku písať nebudeme, aby mohol nastúpiť za svoj klub v Eurocupoch.**

ŽENY 501 DO

V turnaji žien sa predstavilo 15 hráčok. Prvá trojka žien si už v predstihu vybudovala pred ostatnými dostatočný náskok, a tak sme už pred týmto turnajom mali jasno minimálne v troch miestach pre reprezentáciu. Na ďalších miestach to bola poriadna tlačenica. O štvrté miesto v repre mohli bojovať všetky ďalšie ženy priebežného poradia od 4. až po 10. miesto. Pri tvorbe reprezentácie však samozrejme nezabúdame na dvojnásobnú majsterku Európy z minulého roka Dominiku KOPKÁŠOVÚ. Tá momentálne pracuje v Holandsku a preto sa nemohla v rámci slovenského rebríčka ocitnúť vyššie. Najlepšie túto situáciu zvládla Zuzana Bůžeková, ktorá si svojim štvrtým miestom v turnaji vybojovala miestenku na ME. Na treťom mieste v turnaji skončila Katarína NAGYOVÁ. O finále sa postarali Lucia JANKOVSKÁ a Martina SULOVSKÁ. Lucia po návrate do kolotoča šípiek dokázala, že jej ročná prestávka spojená s materskými povinnosťami neuškodila a sezónu zavŕšila druhým miestom v turnaji v Novákoch. Aj toto druhé miesto jej však nakoniec stačilo na celkové víťazstvo v sezóne 2015-16. V Novákoch bola podľa očakávanie najlepšia Martina SULOVSKÁ. V sezónnom rebríčku tak obsadila celkovo druhé miesto. Ak by počas sezóny absolvovala viac turnajov MASTER, tak by jej asi celkové víťazstvo neuniklo. Za daných okolností sa naša najúspešnejšia šípkarka musela uspokojiť z druhou priečkou v rámci uplynulej sezóny. Tretie miesto na turnaji a aj v celosezónnom rebríčku patrí Kataríne NAGYOVEJ.

Nominácia ŽIEN NA ME v POREČI :

**Lucia JANKOVSKÁ, Martina SULOVSKÁ, Katarína NAGYOVÁ, Zuzana BůŽEKOVÁ. Piate miesto v reprezentácii zatiaľ nechávame otvorené , ako som spomínal, pre Dominiku Kopkášovú. V prípade, že Dominika sa nebude môcť turnaja zúčastniť, absolvujeme turnaj iba so štyrmi ženami.**

JUNIORI 501 DO

V juniorke sme takisto mali troch adeptov, ktorí nám od ostatných už v predstihu odskočili. Aj tento rok sa pokúsime zložiť štvoricu juniorov do teamovej súťaže. Preto prvá trojka mohla hrať v kľude. Najviac umenia preukázal Damián POĽAK z Dart klubu Hatalov, ktorý potvrdil dobrú formu a po titule majstra Slovenska z Popradu vyhraj aj posledný juniorský turnaj sezóny. Jeho mohutný finiš ho vyniesol v sezónnom rebríčku na druhé miesto. Denis FÁBRY z KNV NOVÁKY obsadil v turnaji druhé miesto, čo mu ale stačilo na to, aby ustrážil celkové víťazstvo v sezóne. Na treťom mieste v turnaji skončil Lukáš LIPIANSKY. Až za ním sa ocitol Martin ZIMAN, ale aj napriek zaváhaniu skončil v sezóne na treťom mieste a má miesto v reprezentácii juniorov.

Nominácia JUNIOROV NA ME v POREČI :

**Denis FÁBRY, Damián POĽAK, Martin ZIMAN, ( náhradník Mário BELLUŠ )**

Vrcholom programu TOPKY v Novákoch však bolo nedeľňajšie finále M SR DRUŽSTIEV. Ako obvykle, do turnaja sa prebojovalo 16 družstiev, ktoré boli rozdelené do štyroch skupín. Favoritov sme mohli hľadať v úradujúcom majstrovi Slovenska DC Podhorany, TOI TOI DIXI Bratislava, či POWER DART KOŠICE. DC Podhorany a aj TOI TOI Bartislava však prišli bez jedného hráča základnej zostavy. Navyše neúčasť teamovej jednotky družstva TOI TOI Pavla DRTILA sa ukázala pre družstvo veľmi citeľnou stratou. Družstvo POWER DART Košice totiž pricestovalo v plnej sile a o jeho forme hovoria výsledky posledných dvoch veľkých turnajov. Jak na M SR v Poprade, tak aj na sobotňajšej TOPKE v Novákoch hráči POWER DART nepustili na prvé štyri miesta nikoho. Všetky tieto okolnosti tak mierne favorizovali práve družstvo z východu. A prekvapenie sa nekonalo. Družstvo POWER DART KOŠICE prešlo turnajom ako nôž maslom a stalo sa už po piaty raz v histórii majstrom Slovenska. O titul v roku 2016 sa postarali hráči Peter KLEMENTY, Milan ŠTEFAŇÁK, Milan NAGY, Gabriel VÁRALJAY a Rastislav PFEIFER. Vo finále vyhrali Košičania nad TOI TOI DIXI Bratislava v pomere 9:4. O druhú priečku sa zaslúžili hráči Oto ZMELÍK, Milan DUDÁŠ, Dušan STRIEŠ, Marek POLACH, Miloš BÉDY a Martin HOREČNÝ. Na treťom mieste skončilo nenápadné, veľmi silné družstvo KONDOR PRIEVIDZA v zložení : Martin GESCHWANTNER, Samuel SVIBA, Filip ŠKRTEĽ

Staronovým majstrom Slovenska z Košíc gratulujeme a prajeme veľa presných zásahov počas vrcholu sezóny, ktorý nás čaká od 4. do 11.6.2016 v chorvátskom Poreči.